ཨོྃ་བདེ་ལེགས་སུ་གྱུར་ཅིག།རྩ་བརྒྱུད་བླ་མ་རྗེ་བཙུན་མཁྱེན་པའི་གཏེར།།རྣམ་འདྲེན་རྒྱལ་བ་སྲས་བཅས་ཐམས་ཅད་དང༌།།ཡི་དམ་བསྟན་སྲུང་ཀུན་ལ་གུས་བཏུད་ཀྱི།།འདོད་པའི་རེ་བ་དོན་དང་ལྡན་པར་མཛོད།།ཡོན་ཏན་སྦེད་ཅིང་སྐྱོན་ནི་མཐོལ་བཤགས་པ།།ཐུབ་དབང་བཅས་པ་དམ་པ་སྤྱིའི་ལུགས་ཕྱིར།།ཡོན་ཏན་འང་མི་སྒྲོགས་གྱི་ན་བདག་འདྲ་ལ།།ངང་ཚུལ་ངན་པས་བྲི་འོས་མ་མཆིས་ཀྱང༌།།སྔོན་ནས་ཤེས་དང་མི་ཤེས་དུ་མ་དང༌།།ལྷག་ཏུ་ཉེ་སྦྱར་དུ་མས་རྨོངས་ཡུས་དང༌།།ལྷག་བསམ་ཟླ་བ་བདེ་ཐང་སྤྲུལ་སྐུ་སོགས།།སློབ་མ་མང་པོས་ལག་སྦྲེལ་ནན་བསྐུལ་ངོར།།ཐོས་བསམ་སྒོམ་དང་དམ་པ་བསྟེན་ཚུལ་རྣམས།།ནོར་དང་ང་རྒྱལ་རློམ་སེམས་མ་མཆིས་པར།།རྔ་གཡོག་གིས་བསྐུལ་བ་ཊ་ཧ་བཞིན་སྒྲོགས།།སྐྱེས་པའི་ཡུལ་དང་གཞོན་དུས་བག་ཆགས་དང༌།།ཆོས་སྒོར་ཞུགས་དང་བཤེས་གཉེན་བསྟེན་ཚུལ་དང༌།།མང་དུ་ཐོས་དང་བསམ་པས་སྒྲོ་འདོགས་བཅད།།སྒོམ་ལ་སྙིང་རུས་གཞན་ལ་ཕན་སེམས་དང༌།།ཐུབ་བསྟན་རྒྱས་འདོད་བདག་གི་རྣམ་ཐར་ཡིན།།སྐྱེ་ཡུལ་བསང་གི་རྡོ་གེར་ལྷས་ཁྲ་ཏིང༌།།རབ་བྱུང་བཅུ་གཅིག་ནང་གི་ས་བྱིར་སྐྱེས།།རུས་ནི་ལྡོང་དང་རིགས་ནི་རྗེ་དཔོན་བརྒྱུད།།ཁྲི་དམག་ཟློག་ནུས་མེས་སོགས་རིགས་ཡིན་ཀྱང༌།།སྡིག་ཅན་དཔའ་བ་ཉིད་ལས་ཆོས་རིགས་མིན།།ཕ་ནི་ཁ་འདལ་མ་ནི་ཐར་མོ་བྱམས།།གཉིས་ཀ་སྙིང་སྟོབས་ཆེ་ལ་སྦྱིན་ལ་དཔའ།།སྐྱེས་པའི་གོང་དུ་མེས་པོར་རྨི་ལམ་ལྟས།།ཆོས་དུང་ཕང་བར་བྱུང་སོགས་བཀའ་འགྱུར་གྱི།།བཞེངས་པའི་ལྟས་སམ་ཆོས་ཀྱི་ལྟས་ཙམ་ཡིན།།སྐྱེས་པའི་ཚུལ་གྱི་ལེའུ་དང་པོ་རྫོགས།།